10 हजार गुरुद्वारों में लगेंगे सीसीटीवी कैमरे
आलइंडिया सिख स्टूडेंट्स फेडरेशन और अमरीका स्थित सिख संस्था सिख फार जस्टिस ने गुरु ग्रंथ साहिब की बेअदबी की घटनाओं को रोकने के लिए एक जनवरी से 10 हजार गुरुद्वारों में सीसीटीवी कैमरे लगाने का फैसला किया है।
इस मुहिम को बहबल कलां गांव से शुरु किया जाना है, जहां गोली कांड हुआ था। फेडरेशन अध्यक्ष करनैल सिंह पीर मोहम्मद ने मंगलवार को यहां बताया कि गुरु ग्रंथ साहिब की बेअदबी की घटनाओं को रोकने के लिए कुछ कदम उठाए जा रहे हैं, जिन में पंजाब के सभी गुरुद्वारों में सीसीटीवी कैमरे लगाने की परियोजना है। यह परियोजना फरीदकोट जिले के बहबल कलां गांव में पुलिस फायरिंग में मारे गए गुरजीत सिंह के गांव सरांवा के गुरुद्वारे से शुरू होगी। उन्होंने कहा कि यह परियोजना पहले मालवा क्षेत्र से शुरू होगी जहां 2 हजार गुरुद्वारे हैं। परियोजना पर 25 करोड़ से अधिक की लागत आएगी। प्रवासी सिखों से भी सहायता की उम्मीद है। परियोजना का पहला चरण 6 माह के भीतर पूरा हो जाएगा। सिख संस्थाओं ने भी पंथिक वालंटियर्स कमेटी बनाए जाने फैसला किया है ताकि वे गुरु ग्रंथ साहिब की बेअदबी को रोकने पर कड़ी निगरानी रख सकें।
सरावां, सहोके ,पंजगराई कलां, मल्लके और बरगाडी गांव के गुरुद्वारों को भी इस परियोजना में शामिल किया जाएगा। हर गुरुद्वारे में 4 कैमरे लगाए जाएंगे। उन्होंने कहा कि पंथिक वालंटियर्स कमेटी गांव के गण्यमान्य लोग तथा पंचायत गठित करेंगी। शिरोमणि गुरुद्वारा प्रबंधक कमेटी की भी गुरुद्वारों में सीसीटीवी कैमरे लगाने की योजना है लेकिन इस दिशा में अभी तक कुछ नहीं हुआ है। उनकी घोषणा कागजों तक सीमित होकर रह गई है।
> गुरुग्रंथ साहिब की बेअदबी की घटनाओं को रोकने के लिए चलाई जाएगी परियोजना
> पुलिस फायरिंग में मारे गए गुरजीत सिंह के गांव सरांवा के गुरुद्वारे से होगी शुरूआत
करनैल सिंह पीर मोहम्मद जानकारी देते हुए।
bho_Deva hin_Deva hin_Deva hin_Deva hin_Deva hin_Deva awa_Deva